

 REPUBLIKA HRVATSKA

 PRIMORSKO-GORANSKA ŽUPANIJA

****

 GRAD DELNICE

 Gradonačelnik

 **KLASA: 024-01/23-01/02**

**URBROJ: 2170-6-50-5-23-22**

**Delnice, 6. rujna 2023. godine**

ZAPISNIK

sa 2. sjednice Koordinacije načelnika i gradonačelnika JLS Gorskog kotara

održane 6. rujna 2023. godine s početkom u 13,00 sati

Sjednici prisustvuju:

- David Bregovac, načelnik Općine Fužine

- Toni Štimac, načelnik Općine Lokve

- Josip Brozović, načelnik Općine Mrkopalj

- Mario Šutej, načelnik Općine Brod Moravice

- Katarina Mihelčić, gradonačelnica Grada Delnica

- Mišel Šćuka, načelnik Općine Ravna Gora

- Damir Grgurić, načelnik Općine Skrad

Odsutni:

- Antonio Dražović, gradonačelnik Grada Čabra

- Dražen Mufić, gradonačelnik Grada Vrbovskog

Sjednici prisustvuju:

- sutkinja ovršnog suda u Delnicama, gđa. Renata Rački

- predstavnici Primorsko-goranske županije, g. Vojko Braut, zamjenik župana, gđa. Dragica

 Marač, pročelnica UO za socijalnu politiku i mlade, g. Ljudevit Krpan, pročelnik UO za

 regionalni razvoj, infrastrukturu i upravljanje projektima

- Senka Klarić, upraviteljica Zaklade „Vaša pošta“,

- ravnatelj dječjeg doma Izvor Selce, g. Nikice Sečen

- udruga proizvođača meduna, predsjednik g. Alen Maras i incijator projekta

 g. Branko Vidmar

- ured ovlaštenog inženjera elektrotehnike „EE Osvald“, g. Štefko Osvald i suradnik, tvrtka

 RPK Design, g. Anton Babić

- Predstavnici medija: Radio Gorski kotar, Radio Rijeka , Novi list i HRT Televizija

Predsjedavajuća otvara sjednicu i konstatira da je prisutno 7 načelnika ka te postoji kvorum za pravovaljano odlučivanje.

Predsjedavajuća Koordinacije, daje Zapisnik sa 1. sjednice Koorodinacije načelnika i gradonačelnika JLS Gorskog kotara na glasanje. Jednoglasno je prihvaćen zapisnik sa 1. sjednice Koorodinacije načelnika i gradonačelnika JLS Gorskog kotara

Predsjedavajuća navodi da na prijedlog dožupana Vojka Brauta, iz predloženog dnevnog reda točka 2. i točka 5. zamjene svoja početna mjesta izlaganja.

Načelnici jednoglasno prihvaćaju prijedlog izmjene dnevnog reda te predsjedavajuća predlaže sljedeći dnevni red:

DNEVNI RED:

1. Financiranje pomoći JLS Općinskog suda u Rijeci, predsjednik suda Stanislav Mihelčić,

2. Dom zdravlja Delnice- rekonstrukcija zgrade Doma zdravlja PGŽ u Delnicama

3. Udruga "Medun", gospodin Branko Vidmar,

4. Projekt mini solarne elektrane, gospodin Štefko Osvald,

5. Zaklada " Vaša pošta" -Sufinanciranje police osiguranja za djecu bez roditeljske skrbi,

 gđa. Senka Klarić ,

6. Mogućnost širenja mreže plinovoda na sve gradove i općine Gorskog kotara,

7. Zimska služba — financiranje za 2023. godinu

Dnevni red je jednoglasno prihvaćen.

**Točka 1.**

Predsjedavajuća otvara raspravu o točki dnevnog reda Financiranje pomoći JLS Općinskog suda u Rijeci.

U ime suda prisutna je bila sutkinja Ovršnog suda u Delnicama, gđa. Renata Rački.

U uvodnom izlaganju navela je zamolbu o financiranju nabavke opreme Općinskog suda u Rijeci, Stalne službe u Delnicama za nabavku i ugradnju oklopnog sata sa sedmodnevnim programom za uključivanje kotla za centralno grijanje, sve preko jednog kontakta, kako bi se sustavom moglo rukovati „ na daljinu“ od strane trgovačkog društva ovlaštenog za rukovanje i održavanje sustava centralnog grijanja.

Također je iznijela zamolbu za nabavkom kućice za zaštitara koja bi se smjestila u ulaznom holu zgrade suda.

Prema poslanoj ponudi radi se iznosu od oko 1.000 € i nabavi opreme za grijanje te dopuni modernizacije sustava grijanja.

Sutkinja Renata Rački zamolila je ukoliko postoji mogućnost financiranja od strane koordinacije načelnika i gradonačelnika .

**Zaključak**

Svi načelnici su suglasni, prikupiti će se sve ponude, dostaviti svim načelnicima i podijeliti troškove financiranja.

Sud mora poslati ponudu za nabavkom kućice za zaštitara.

Poslati svim načelnicima zamolbu od strane Predsjednika općinskog Suda u Rijeci da je trenutno u tijeku oglas/natječaj za prijem u državnu službu 6 sudskih zapisničara od čega 5 administrativnih referenata-sudskih zapisničara te 1 sudski zapisničar-vježbenik. Javni natječaj za prijam u državnu službu uz ostalo objavljen je i na web stranicama Suda gdje su i navedeni potrebni uvjeti, rok za prijavu je 11 . rujna 2023. godine.

**Točka 2.**

Predsjedavajuća pojašnjava da je druga točka dnevnog reda rekonstrukcija zgrade Doma zdravlja PGŽ u Delnicama.

U uvodnom izlaganju dožupan g. Vojko Braut zahvalio se na razgovoru sa načelnikom Štimcem te pozivu i prilici da predstavnici Primorsko Goranske županije prisustvuju sjednici koordinacije i prezentiranju ideju projekta rekonstrukcije jednog dijela Doma zdravlja Delnice, podružnice Doma za starije Kantrida, uređenje jedne etaže u Dom za starije osobe. Primorsko-goranska županija će s ulaganjem od 1,3 milijuna eura financirati taj projekt.

Ljudevit Krpan, predstojnik Upravnog odjela za regionalni razvoj, infrastrukturu i upravljanje projektima, prisutnima je detaljnije predstavio projekt. Rekao je kako se na ideju došlo tako što je nakon pred nekoliko godina zaustavljenog rada dijalize u tom prostoru oslobođen lijevi dio zgrade delničkog Doma zdravlja, a analiza potreba vezanih uz smještaj starijih osoba pokazala je kako je na goranskom prostoru jedan takav objekt potreban. Naveo je kako se radi o 1250 kvadrata prostora s mogućnošću dodatnog proširenja u nekoj kasnijoj fazi, a u provedbu bi se išlo po fazama pri čemu Županija od države očekuje pomoć vezanu uz energetsku obnovu tog novouređenog prostora.

Dragica Marač, pročelnica Upravnog odjela za socijalnu politiku i mlade, rekla je kako je Županija domovima za starije osobe “pokrila” sva područja Primorsko Goranske županije, sve otoke, među njima zadnje otok Rab, zatim liburnijski dio sa prstenom, Kostrenu, sve osim Gorskog kotara. Navela je kako je ideja došla iz Odjela za upravljanje imovinom, te kako je rad prilagođen prema modelima kućanskih zajednica, i najviše je korisnika 3. i 4. stupnja te nešto malo korisnika 2.stupnja zdravstvene njege. Mišljenja je kako bi se ljudi starije životne dobi najbolje osjećali na području u kojem su poveli veći dio svog života, te kako je to trenutno najbolji stupanj zdravstvene usluge. Dom na Kantridi trenutačno koristi 18 starijih Gorana, u Voloskom 4, dok je na listi čekanja na Kantridi je 49, a u Voloskom 46 Gorana. 95 Gorana u ovom trenutku čeka na smještaj. Smatra da je Goranima ovakav oblik brige o starijima itekako potreban, s 35 do 37 kreveta, koliko je predviđeno u prvoj fazi preuređenog prostora u Domu zdravlja Delnice. U drugoj fazi bilo bi smještaj dodatna 22 kreveta koji bi bili smješteni s desne strane Doma i time bi bile pokrivene gotovo sve potrebe stanovništva ovog područja. Navela je kako bi u Dom bili smješteni polupokretni i nepokretni korisnici, brigu o njima vodilo bi 17-18 zaposlenih (medicinske sestre, njegovateljice, fizioterapeuti, radni terapeuti, spremačice..), a krene li sve po planu ta bi podružnica nudila i usluge patronažnog tipa, dostavu obroka i slično. Istaknula je kako je bolje da ta ustanova bude podružnica Doma za starije Kantrida, jer bi osnivanje samostalne ustanove puno više koštalo i tražilo znatno više vremena. Mišljenja je kako nebi bilo dobro odvajati ljude iz njihove primarne sredine gdje su živjeli većinu svog života, da imaju često slučaj da Gorani kada dođu na more se razbole.

Dožupan Vojko Braut rekao je kako je je već za cijeli projekt napravljeno idejno rješenje, u fazi je izrada glavnog projekta nakon čega slijedi izdavanje građevinske dozvole, objava natječaja i početak radova preuređenja tog prostora koji bi sljedeće godine trebao biti u funkciji.

Predstavnik tvrtke inženjera elektrotehnike, Štefko Osvald ponudio je zajedničku suradnju kod izrade glavnog projekta napominjući da je bio također glavni nadzor izvođača na Domu za starije na Rabu.

Načelnik Toni Štimac poštuje odluku vlasnika zgrade i ljudi koji čekaju na smještaj u Dom zdravlja, ali smatra da Objekt Doma zdravlja Delnice nije pogodan za Dom umirovljenika te da će s vremenom kompletna ustanova pretvoriti u Dom za starije osobe. Mišljenja je kako starije ljude ne treba „gurati“ u Gorski kotar nego na more. Smatra da bi umjesto umirovljeničkih domova u Gorskom kotaru trebalo širiti zdravstveni turizam ,te „gurati“ visoku stručnu spremu u Gorski kotar.

Načelnik David Bregovac iznenađen je i razočaran postupcima Županije i mišljenja je da Gorski kotar već sada ima dovoljan broj privatnih domova za starije pa je Županija trebala razmišljati o ulaganjima u objekte zdravstvenog turizma.

Načelnik Josip Brozović složio se s idejom da se prazni prostor Doma zdravlja Delnice iskoristi, ali nije siguran da je namjena tog prostora u Dom za starije osoba prava. Ne može prežaliti gašenje usluga dijalize jer smatra kako konstantna potreba za istom nikada neće prestati.

Načelnik Mišel Šćuka ideju o umirovljeničkom domu smatra dobrom, ali je mišljenja da je trebalo naći neku drugu lokaciju za tu namjenu. Također je naglasio kako donošenje odluke Županije bez prethodnih konzultacija i razgovora vodi prema tome da se goranske čelnike prikaže nesposobnima, te da bi trebalo uvažavati i njihova mišljenja i stavove jer Gorani vide problematiku svoga kraja do najsitnijih detalja.

Predsjedavajuća Delnica Katarina Mihelčić smatra dobrim ideju o obnovi, veseli je činjenica da će posao dobiti dvadesetak ljudi, ali slaže se s kolegama načelnicima da se ide u novi projekt, a puno osnovnog vezanog uz liječnike specijaliste nije riješeno, primjerice nema okulista gdje bi djeca od 3. godine prije upisa u vrtić obavila pregled. Naglasila je i kako se išlo i u nabavku fiksnog mamografa kojim se financira Županijski Doma zdravlja, a donacija je Janet Majnarić.

Načelnik David Bregovac rekao je kako se goranske čelnike dovodi pred gotov čin te kako odluka o izgradnji nije samo donijeta već je i u realizaciji.

Predsjedavajuća Katarina Mihelčić smatra kako se ignoriraju stavovi načelnika, kako se zgrada nalazi na našem području i nedostaje partnerskih odnosa i komunikacije. Iznosi kako su sve pojedinosti o izgradnji Doma za starije osobe doznali putem medija.

Načelnik Mario Šutej zahvaljuje se na svakom financijskom sredstvu uloženom u samu izgradnju Doma, ali također se slaže da se došlo na već dogovoreni sastanak gdje se tražio samo „blagoslov“ čelnika u realizaciji već isplaniranog te da će tako ispasti da načelnici nemaju novaca.

Dožupan Vojko Braut je rekao kako se goranske čelnike ne želi prikazati nesposobnima, niti bilo koga staviti pred svršen čin i kako nitko nema ni primisli o zatvaranju Doma zdravlja Delnice. Naveo je i kako ga čudi skepsa i protivljenje svih te kako još nije naišao na slučaj da se čelnici lokalne samouprave ne slažu s osnivanjem ustanove socijalnog tipa i da njemu cijela situacija ne izgleda toliko siva kako to načelnici vide.

Pročelnica Dragica Marač naglasila je kako rad podružnice Doma za starije osobe Kantrida u Delnicama znači i širenje ponude specijalista jer će svi liječnici specijalisti koji dolaze raditi sa štićenicima tog Doma, biti na raspolaganju i ostalim građanima. Naglasila je kako se išlo u nabavku mobilnog mamografa koji je financiran polovicom sredstava od strane Doma zdravlja, polovicom od donacija, a ukoliko se ukaže potreba ići će se u nabavku još jednog mobilnog mamografa.

**Zaključak**

Bolji pristup i komunikacija Županije sa načelnicima i gradonačelnicima odmah od samog početka te periodično izvještavanje o daljnjim planiranim aktivnostima u razvijanju Primorsko- goranske Županije i Gorskog kotara, a ne već gotova realizirana rješenja.

Pojedinačno i na koordinacijama pročelnici više razgovarati sa načelnicima da i načelnici iznesu svoje ideje.

**Točka 3.**

Predsjedavajuća Katarina Mihelčić otvara točku dnevnog reda Vaša pošta Sufinanciranje  financijskom pomoći JLS s područja Gorskog kotara upitom postoji li mogućnost da se na 10 godina ugovori polica osiguranja, te odlučila da će Grad Delnice na godišnjoj razini izdvajati 1000 € , kako bi u godini dana isplatio jednu policu osiguranja.

Nikica Sečen, ravnatelj za pružanje usluga u zajednici Selce navodi kako je sad već 40 godina bavi sa djecom koja ne žive u svojim biološkim obiteljima. Kaže da je bilo i djece iz Gorskog kotara. Ističe kako je 3.500 djece izdvojeno i svojih obitelji te da je tendencija i dalje takva obzirom na covid krizu i na uvođenje eura. Veliki broj djece boravi u ustanovi sve do svoje punoljetnosti te nakon prekida smještaja u Domu ili udomiteljskoj obitelji, bez minimalne podrške društva i obitelji moraju započeti samostalan život. Ciljana skupina su djeca i mladi od 0-21 god života, do završetka školovanja. Na ime svakog djeteta ugovara se polica životnog osiguranja u iznosu od 10.000,00 eura koja se po izlasku iz doma isplaćuje u rentnim obrocima tijekom 2 godine (cca 400,00 eura). Navedeni iznos koristi se isključivo za podmirenje elementarnih životnih potreba, smještaja, režije, hrane. Navodi kako bi zapravo država trebala brinuti o takvim ljudima i kasnije, ali smatra kako čitava moderna socijala je bazirana na suradnji sa lokalnim zajednicama i sa poduzetnicima.

Senka Klarić, upraviteljica Zaklade Vaša pošta predstavila je projekt životnog osiguranja pod nazivom „Dobri ljudi - djeci Hrvatske“, koje je osnovano u prosincu 2010.g u sklopu društveno odgovornog poslovanja Hrvatske pošte, kao nastavak na volonterski projekt započet 2008.g u Dječjem domu Maestral u Splitu. Projekt je osmišljen prema EU direktivi iz 2011g. Zaklada je neprofitna organizacija i nema zaposlenih, sve funkcije su volonterske. Partner Zaklade je Croatia osiguranje koja djeci donira svaku 10. policu osiguranja. Zaklada „Vaša pošta” od 2011.g. u suradnji sa velikim brojem uspješnih tvrtki, jedinica lokalne i regionalne uprave te javnih i fizičkih osoba aktivno pomaže djeci bez odgovarajuće roditeljske skrbi koja dolaze iz disfunkcionalnih obitelji, u kojima su bila odgojno i emocionalno zanemarivana, a u pojedinim slučajevima i zlostavljana.

Projekt se provodi kontinuirano od 2008.g na način da sva djeca dobivaju jednako vrijedne police osiguranja u iznosu od 10.000 eura. Donator za osiguranje bira dijete određenog uzrasta ovisno o svojoj platežnoj moći. Također, postoji mogućnost povezivanja više donatora za uplatu jedne police osiguranja. Sve police se isplaćuju rentno na period od dvije godine, a u slučaju posvajanja djeteta, polica se prenosi na drugo dijete iz doma. Donator raspolaže s uplaćenim novčanim sredstvima sve do trenutka isteka ugovorene police i početka isplate rente.

Predsjedavajuća predlaže da svi načelnici i gradonačelnici JLS Gorskog kotara zajednički financiraju jednu policu životnog osiguranja u iznosu od 1.000 € za jedno dijete na period od 3 godine.

Grad Delnice financirati će policu iznosom od 1.000 € u periodu od 3.godine, a 6.000 € se dijeli na druge Općine i Gradove na period od 3 godine, 300 € godišnje svaka Općina. Radi se Ugovor o donaciji za Zaklada Hrvatska pošta, pa oni uplaćuju policu.

Načelnik David Bregovac postavlja upit da li postoji dijete s područja Gorskog kotara koje je pred izlaskom iz udomiteljske obitelji i kojem je potrebna polica osiguranja. Nikica Sečen objašnjava kako u Gorskom kotaru postoje 3 udomiteljske obitelji, i to s područja Prezida, Moravica i Vrbovskog i da će provjeriti točne podatke sa Centrom za socijalnu skrb o djeci kojoj bi se dala mogućnost zaposlenja .

**Zaključak**

Pojedinačno svakoj Općini i Gradu Gorskog kotara poslati Ugovore za financiranje životne police osiguranja.

Osigurati letke po broju kućanstava.

Poslati link koji će sve Općine i Gradovi objaviti na službenim stranicama.

Provjeriti točne podatke o djeci iz Gorskog kotara koja su na listi za dobivanje životne police osiguranja.

Vidjeti postoji li mogućnost da netko zatraži da se u praznim državnim stanovima na području Grada napravi stambena zajednica.

**Točka 4.**

Predsjedavajuća otvara točku dnevnog reda i daje riječ predsjedniku udruge proizvođača Goranskog meduna g. Alenu Marasu.

Alen Maras misli kako je ovo velik korak u brendiranju goranskog meduna koji od ove godine ima europski certifikat za zaštitu izvornosti. Drago mu je čuti razmišljanja načelnika o promicanju turizma i ponude Gorskog kotara.

Branko Vidmar, jedan od proizvođača goranskog meduna iznosi kratko predstavljanje o medunu. Goranski medun je prvi i jedini hrvatski medun sa zaštićenom oznakom izvornosti. Nositelji cijelog programa je Udruga proizvođača Goranskog meduna registrirana 30. siječnja 2015. godine. Oznaka izvornosti mora biti proizvodnja, priprema i obrada proizvodnih usluga u zaštićenom području. Kao posebna kategorija meduna, ubraja se u najcjenjenije hrvatske medove. Obzirom na svoje posebnosti, ovaj med je postao jedan od najprepoznatljivijih „brandova“ Gorskog kotara pod posebnim imenom medun. Dugogodišnja pčelarska proizvodnja na području Gorskog kotara rezultat je praktičnih znanja i vještina stanovnika koji su se pčelarstvom bavili stoljećima. Istraživanja provedena u sklopu izrade specifikacije, pokazala su kako su svojstva ovog proizvoda na visokoj cijeni te ga ona čine superiornijim i poželjnijim od nektarnih medova. Prilikom stavljanja na tržište bilo koje vrste pakovine sa oznakom izvornosti „Goranski medun“, ona se mora veličinom, vrstom i bojom tipografijom jasnije razlikovati od bilo kojeg drugog natpisa, oznake ili žiga proizvođača. Svaka pakovina mora na sebi imati i zajednički znak oznake izvornosti „Goranski medun“. Za cilj i svrhu ima ostvarenje i zaštitu izvornosti podrijetla meduna. Također, ističe potporu Županije u samom projektu.

Goranski medun ima 12 puta više minerala od nektarnog meda i razlika je u tome što on za osnovu nema nektar već mednu rosu. Nju proizvode kukci, najčešće lisne i štitaste uši koje svojim rilcem buše tkivo biljaka i prodiru do biljnih sokova, iz kojih iskorištavaju dušične tvari, a ekskret – mednu rosu, izbacuju iz organizma. To je slatki sok koji se u povoljnim uvjetima najčešće javlja na crnogoričnom (jela, smreka) i bjelogoričnom drveću (hrast, bukva, javor). Ljubljanski Medex bio je najveći otkupljivač meduna s visokom otkupnom cijenom. Trenutno na području Gorskog kotara su samo tri pčelara s certifikatom Goranskog meduna, a to su Branko Grbac iz Ravne Gore, Vanja Jakovac iz Sungera i Branko Vidmar iz Vrbovskog. Očekivanja su od jedinica lokalnih zajednica da medun uđe u svakodnevni život goranskih zajednica.

**Zaključak**

Da svaka zajednica osmisli ideju na koji način promovirati Goranski medun .

Za dane Općine i Gradova odati priznanja što su prvi u Gorskom kotaru i šire koji imaju oznaku zaštite izvornosti.

Pozvati ih na buduće sajmove kako izlagače.

Da se u financijskom planu svake Općine i Grada Gorskog kotara osiguraju sredstva pomoći kako bi se podigao interes ljudi za medun na jedan viši nivo.

Dogovoriti s proizvođačima manja pakiranja kako bi se promovirao proizvod, a načelnici bi ga dijelili prilikom ugošćavanja ili posjete kao poklon.

Za godinu danas izvijestiti JLS o akcijama koje su uspjeli ostvariti.

Prijaviti se na raspisani natječaj kako bi se dobila financijska sredstva.

Proizvođači meduna moraju se prijaviti preko natječaja za javne potrebe kao udruga vezano uz sudjelovanje na manifestacijama, izdavanju brošura, snimanju reklama,…

S Turističkom zajednicom dogovoriti postupak bendiranja meduna.

Ministarstvo regionalnog razvoja i fondova Europske unije također će će osigurati sredstva za brendiranje Gorskog kotara.

**Točka 5.**

Predsjedavajuća Katarina Mihelčić otvara točku dnevnog reda Štefka Osvalda , predstavnika ureda ovlaštenog inženjera elektrotehnike koji je prisutnima prezentirao rješenja projekta Parenzana- zeleni put u organizaciji Istarske županije, Turističke zajednice i udruženih gradova i općina Središnje Istre. Projekt je rađen za apliciranje na sredstava EU. Nudi rješenja opremanja bike Parka i odmorišta duž biciklističke staze sa mini solarnim elektranama, nadstrešnicama, klupama i solarnim drvećem. Prisutnima je grafičkim prikazom izložio različite lokacije na kojima su postavljene mini solarne elektrane, te kako je za Općinu Skrad napravljeno idejno rješenje za postavljanje mini solarnih elektrana. Obzirom da je iz Jadranova, poznate su mu prednosti blizine Delnica, Fužina, Lokava i razmišljanja je da li je kroz pješačke i biciklističke staze te staru državnu cestu moguće slično projektu Parenzana, idejno riješiti infrastrukturu kroz benefite zelene energije, brigu za okoliš i inteligentne instalacije. Navodi kako je trenutno u tijeku preko Fonda za zaštitu okoliša otvoren natječaj za sufinanciranje ovakvih projekata preko kojeg bi se prijavom uspjelo sufinancirati 40-60 % sredstava ugradnje ovisno o stupnju razvijenosti pojedine uprave i samouprave. Nije uključen samo priključak Hep-a.

Načelnika Maria Šuteja zanima kolika je cijena ugradnje i mogućnost naplate korištenja uređaja.

Štefko Osvald odgovara kako po njihovoj projektantskoj procjeni sama ugradnja, ne uključujući solarno drvo, iznosi 26.000 €, a naplata je putem kartičnog plaćanja, preko barcoda, koji se povezuje sa aplikacijom .

Načelnik David Begovac navodi kako Turistička zajednica Gorskog kotara treba osmisliti, organizirati i dogovoriti sa ovlaštenim inženjerom sve pojedinosti i nakon toga svakoj općini poslati ponude.

**Zaključak**

Vidjeti što svaka Općina i Grad ima od postojeće infrastrukture i što još dodatno treba.

Napraviti individualne sastanke gdje će zainteresirane Općine i Gradovi dogovoriti mogućnost suradnje.

Mogućnost da se sve Općine i Gradovi Gorskog kotara spoje u jedan zajednički projekt.

**Točka 6.**

Predsjedavajuća Katarina Mihelčić otvara točku Zimska služba — financiranje za 2023. godinu i navodi da je 26. srpnja 2023. bila na sastanku kod državnog tajnika za cestovni promet, cestovnu infrastrukturu i inspekciju i zračni promet g. Tomislava Mihotića, u Ministarstvu mora, prometa i infrastrukture, te kako nisu imali konkretnih saznanja o troškovima zimske službe. Rečeno je da se podaci dostave Hrvatskim cestama i nadležnom Ministarstvu na znanje što je učinjeno. Hrvatske ceste su dale prometnom redaru informaciju na način da se o svim podacima još raspravlja te kad dođu do konkretnog zaključka da će se očitovati.

Načelnik Mišel Ščuka navodi kako će Hrvatske ceste imati godišnji rebalans 15.rujna 2023. u kojem trebaju navesti troškove zimske službe.

**Zaključak**

Poslan dopis Hrvatskim cestama i Ministarstvu mora, prometa i infrastrukture i čeka se njihovo očitovanje .

**Točka 7.**

Predsjedavajuća otvara točku Mogućnost širenja mreže plinovoda na sve gradove i općine Gorskog kotara i navodi kako je svim načelnicima i gradonačelnicima dostavljen Desetogodišnji plan razvoja PTS 2021-2030.

**Zaključak**

Pročitati dostavljene materijale, vidjeti što je u cjelokupnom planu, a što se konkretno odnosi na Gorski kotar, poslati dopis i upit za sastanak.

Predsjedavajuća zaključuje sjednicu koordinacije.

Sjednica koordinacije je završena u 15:35 sati.

 Sastavila Predsjedavajuća

Marija Crnić Grgurić Katarina Mihelčić